Takamori Saigo
Takamori Saigo var en japansk statsmand og folkehelt. Saigo var født samurai i Satsumaprovinsen. Som kejsertilhænger var han en af idémændene til og lederne bag Meijirestaurationen i 1868. Han insisterede på, at al jord skulle gives tilbage til kejseren, og det førte til væbnede kampe med den afsatte shogun og hans tilhængere. I 1873 forlod Saigo politik. Han oprettede et krigerakademi i Satsumaområdet og anførte det under oprøret i Satsuma i 1877. Saigo omkom under Slaget ved Shiroyama i 1877; han begik muligvis seppuku.